*PROJEKTS*

LATVIJAS REPUBLIKAS MINISTRU KABINETS

201\_\_. gada \_\_. \_\_\_\_\_\_\_\_\_\_ Noteikumi Nr. \_\_\_

Rīgā (prot. Nr.\_\_\_ \_\_\_.§)

**Slīteres nacionālā parka individuālie aizsardzības un izmantošanas noteikumi**

*Izdoti saskaņā ar*[*Slīteres nacionālā parka likuma*](http://likumi.lv/doc.php?id=25409)*3.panta pirmo un*

*otro daļu un likuma "*[*Par īpaši aizsargājamām dabas teritorijām*](http://likumi.lv/doc.php?id=59994)*"*

*13.panta otro daļu un 14.panta otro daļu*

**1. Vispārīgie jautājumi**

1. Noteikumi nosaka:

1.1. Slīteres nacionālā parka (turpmāk – nacionālais parks) individuālo aizsardzības un izmantošanas kārtību;

1.2. nacionālā parka teritorijas apzīmēšanai lietojamās speciālās informatīvās zīmes paraugu un tās izveidošanas un lietošanas kārtību;

1.3. nacionālā parka teritorijā esošos dabas pieminekļus un to aizsardzības un izmantošanas kārtību.

2.  Nacionālā parka robežas, stingrā režīma zonas un regulējamā režīma zonas robežas dabā apzīmē ar speciālo informatīvo zīmi, kuras paraugs, izveidošanas un lietošanas kārtība noteikta šo noteikumu 1. pielikumā.

3. Dabas aizsardzības pārvalde nosaka ierobežotas pieejamības statusu informācijai par nacionālā parka teritorijā esošo īpaši aizsargājamo sugu dzīvotņu un īpaši aizsargājamo biotopu atrašanās vietu, ja tās atklāšana var kaitēt dabas aizsardzībai. Šādu informāciju izplata tikai ar Dabas aizsardzības pārvaldes rakstisku atļauju.

4. Dabas aizsardzības pārvaldes atļauja nav nepieciešama šajos noteikumos minētajām darbībām, kurām saskaņā ar normatīvajiem aktiem par ietekmes uz vidi novērtējumu Valsts vides dienests izsniedz tehniskos noteikumus vai veic sākotnējo ietekmes uz vidi novērtējumu.

**2. Vispārīgie aprobežojumi nacionālā parka teritorijā**

5. Nacionālā parka teritorijā jāievēro izliktās aizlieguma un brīdinājuma zīmes, kā arī pārvietošanās ierobežojumi vietās, kur to neatļauj aizlieguma zīmes un nožogojumi, izņemot gadījumus, ja pārvietošanās saistīta ar šo teritoriju apsaimniekošanu, uzraudzību vai valsts aizsardzības uzdevumu veikšanu vai cilvēku glābšanas un meklēšanas darbiem, kā arī pārvietošanos pašpatēriņa un rūpnieciskās zvejas vajadzībām pēc Dabas aizsardzības pārvaldes rakstiskas atļaujas saņemšanas.

6. Nacionālā parka teritorijā atļauta autoceļu, elektrisko tīklu un citu komunikāciju un infrastruktūras objektu uzturēšana un aizsardzības darbu veikšana atbilstoši to aizsardzību, ekspluatāciju un drošību regulējošiem normatīvajiem aktiem, izņemot:

6.1. koku ciršanu ekspluatācijas aizsargjoslu paplašināšanai stingrā režīma zonā, regulējamā režīma zonā un dabas lieguma zonā;

6.2. ekspluatācijas aizsargjoslās, kuras robežojas ar meža zemi, izņemot neitrālajā zonā, koku un krūmu ciršanu, izņemot bīstamo koku (koki, kas apdraud cilvēku dzīvību un veselību, tuvumā esošās ēkas vai infrastruktūras objektus) ciršanu un novākšanu, no 1.marta līdz 31.augustam;

7. Nacionālā parka teritorijā zemes īpašniekiem vai tiesiskajiem valdītājiem aizliegts savā īpašumā vai valdījumā esošajā nekustamajā īpašumā ierobežot nacionālā parka apmeklētāju pārvietošanos:

7.1. pa virszemes ūdensobjektiem, izņemot pa virszemes ūdensobjektiem, kas pilnībā atrodas vienā nekustamajā īpašumā;

7.2. pa ceļiem un takām, kas paredzēti nacionālā parka un tajā esošo infrastruktūras objektu apskatei.

8. Nacionālā parka teritorijā bez saskaņojuma ar zemes īpašnieku vai tiesisko valdītāju nacionālā parka apmeklētājiem aizliegts:

8.1. ierīkot nometnes un celt teltis ārpus speciāli norādītām vietām;

8.2. kurināt ugunskurus ārpus speciāli ierīkotām vietām, kuras nodrošina uguns tālāku neizplatīšanos;

8.3. ierīkot slēpņošanas (*geocaching*) punktus;

8.4. brīvā dabā izmantot ierīces metāla priekšmetu un materiāla blīvuma noteikšanai (piemēram, metāla detektorus);

9. Nacionālā parka teritorijā aizliegts:

9.1. dedzināt sausās zāles, virsāju un niedru platības, kā arī meža zemsedzi. Aizliegums neattiecas uz īpaši aizsargājamo biotopu atjaunošanas pasākumiem, kuru veikšanai ir saņemta Dabas aizsardzības pārvaldes rakstiska atļauja un par kuriem ir rakstiski informēta par ugunsdrošību un ugunsdzēsību atbildīgā institūcija;

9.2. iegūstot savvaļas augus, sēnes, sūnas un ķērpjus, bojāt vai iznīcināt zemsedzi, kā arī izmantot speciālas vākšanas palīgierīces savvaļas ogu, izņemot mellenes, vākšanai;

9.3. reģistrēt plantāciju mežu un izveidot mežaparkus;

9.4. izmantot citzemju sugas meža atjaunošanā un ieaudzēšanā;

9.5. lietot mežaudzēs minerālmēslus un ķīmiskos augu aizsardzības līdzekļus, izņemot repelentus pārnadžu atbaidīšanai un feromonus koku stumbra kaitēkļu ierobežošanai;

9.6. ierīkot jaunus atkritumu poligonus;

9.7. uzstādīt vēja elektrostacijas, kuru darba rata diametrs ir lielāks par 5 metriem vai augstākais punkts pārsniedz 30 metru augstumu;

9.8. bojāt vai iznīcināt publiski pieejamus dabas tūrisma un izziņas infrastruktūras objektus (piemēram, takas, maršrutus, informācijas stendus, informācijas un norādes zīmes, skatu torņus, telšu vietas, ugunskuru vietas, stāvlaukumus, apmeklētāju un informācijas centrus);

9.9. izmantot publiski pieejamus dabas tūrisma un izziņas infrastruktūras objektus neatbilstoši norādītajam mērķim;

9.10. rakstīt, zīmēt un gravēt uz iežu atsegumiem;

9.11. pārvietoties pa iežu atsegumiem, ūdens un ledus kritumiem, kā arī izmantot tos atpūtas, sporta un citu pasākumu rīkošanai;

9.12. novākt erozijas procesa rezultātā izgāztos kokus Baltijas jūras un Rīgas jūras līča piekrastē (pludmalē un teritorijā līdz mežaudzei), izņemot, ja tie traucē šajos noteikumos atļauto pārvietošanos vai publiski pieejamu dabas tūrisma un izziņas infrastruktūras objektu ierīkošanu, nozāģētos kokus atstājot tuvākajā apkārtnē;

9.13. cirst kokus, kuri vecāki par 140 gadiem vai kuru caurmērs 1,3 metru augstumā virs koku sakņu kakla pārsniedz 60 centimetrus, izņemot bīstamos kokus;

9.14. bojāt augošus kokus, izņemot, ja tas nepieciešams īpaši aizsargājamo sugu dzīvotņu un īpaši aizsargājamo biotopu aizsardzībai un saglabāšanai nepieciešamo pasākumu īstenošanai;

9.15. veidot mežā kokmateriālu treilēšanas un pievešanas ceļus taisnās līnijās, izņemot, ja nav citu iespēju kokmateriālu treilēšanas un pievešanas ceļu izveidošanai;

9.16. lai nodrošinātu īpaši aizsargājamo augu sugu un īpaši aizsargājamo biotopu aizsardzību, – makšķerēt un zvejot Pēterezeros;

9.17. lai nodrošinātu īpaši aizsargājamo putnu sugu netraucētu ligzdošanu, – makšķerēt Ķikāna (Sīkraga) upē un grāvī no 1. marta līdz 31. maijam;

9.18. veikt arheoloģiskās, ģeoloģiskās un paleontoloģiskās izpētes darbus bez Dabas aizsardzības pārvaldes rakstiskas atļaujas saņemšanas.

10. Lai pēc iespējas saglabātu meža zemsedzi un meža dabisko vidi tajā mītošajām sugām, kā arī lai nodrošinātu trūdošo koksni kā dzīvesvietu meža ekosistēmā svarīgām sugām, nacionālā parka teritorijā nocirsto koku celmus atstāj mežaudzē.

11. Lai nacionālā parka teritorijā uzturētu optimālu savvaļas sugu dzīvnieku skaitu, aizliegts brīvā dabā piebarot savvaļas sugu dzīvniekus un meža zemēs ierīkot medījamo dzīvnieku piebarošanas lauces, kā arī meža zemēs novietot lauksaimniecības un pārtikas produktus, izņemot gadījumos, kad tas nepieciešams zinātniskajiem pētījumiem pēc Dabas aizsardzības pārvaldes rakstiskas atļaujas saņemšanas.

12. Medību iecirkņiem nacionālā parka teritorijā aizliegts pievienot platības, kas atrodas ārpus nacionālā parka teritorijas.

13. Nacionālā parka teritorijā medību tiesību īpašnieks un lietotājs viena mēneša laikā pēc medību norises iesniedz Dabas aizsardzības pārvaldei informāciju par medību laikā sastaptajiem un nomedītajiem savvaļas sugu dzīvniekiem, iegūtajām trofejām un nomedīto dzīvnieku bioloģiskajiem parametriem.

14. Nacionālā parka teritorijā vai tās daļā Dabas aizsardzības pārvalde var noteikt medību liegumu, par to publicējot paziņojumu Dabas aizsardzības pārvaldes tīmekļa vietnē, laikrakstā "Latvijas Vēstnesis", pašvaldības informatīvajā izdevumā un pašvaldības izdotā laikrakstā (ja tāds ir) vai citā vietējā vai reģionālā laikrakstā.

**3. Stingrā režīma zona**

15. Stingrā režīma zonā aizliegta uzturēšanās, kā arī dabas resursu ieguve, saimnieciskā vai cita veida darbība, izņemot:

15.1. teritorijas aizsardzības režīma ievērošanas kontrole;

15.2. ugunsdzēsības un ugunsdrošības pasākumu īstenošana, cilvēku glābšanas un meklēšanas darbi;

15.3. ceļu, būvju un infrastruktūras objektu uzturēšana, kā arī atjaunošana būvniecību regulējošajos normatīvajos aktos noteiktā kārtībā;

15.4. pārvietošanās pa dabā norādītām publiski pieejamām dabas takām;

15.5. medībās ievainotu dzīvnieku izsekošana un nomedīšana, iepriekš mutiski saskaņojot ar Dabas aizsardzības pārvaldi;

15.6. ar Dabas aizsardzības pārvaldes rakstisku atļauju:

15.6.1. zinātniskās pētniecības darbi, monitorings un meža inventarizācija;

15.6.2. ekosistēmu, īpaši aizsargājamo sugu dzīvotņu un īpaši aizsargājamo biotopu aizsardzībai, saglabāšanai vai atjaunošanai nepieciešamo pasākumu īstenošana;

15.6.3. stingrā režīma zonas apmeklēšana Dabas aizsardzības pārvaldes, zinātniski pētniecisko un augstāko izglītības iestāžu organizēto dabas izglītības pasākumu ietvaros;

15.6.4. medības vai nemedījamo sugu dzīvnieku skaita regulēšana, lai nepieļautu epizootiju izplatīšanos, kā arī, ja dzīvnieku populāciju blīvums stingrā režīma zonas teritorijā pārsniedz ekosistēmu dabisko ietilpību, izraisot īpaši aizsargājamo biotopu vai īpaši aizsargājamo sugu dzīvotņu degradāciju, ģeomorfoloģisko veidojumu eroziju un degradāciju, hidroloģiskā režīma izmaiņas, savvaļas augu un dzīvnieku populāciju skaitlisku samazināšanos, kas rada draudus minēto populāciju turpmākajai eksistencei.

**4. Regulējamā režīma zona**

16. Regulējamā režīma zonā aizliegta uzturēšanās, kā arī dabas resursu ieguve, saimnieciskā vai cita veida darbība, izņemot:

16.1. teritorijas aizsardzības režīma ievērošanas kontrole;

16.2. ugunsdzēsības un ugunsdrošības pasākumu īstenošana, cilvēku glābšanas un meklēšanas darbi;

16.3. ceļu, būvju un infrastruktūras objektu uzturēšana, kā arī atjaunošana būvniecību regulējošajos normatīvajos aktos noteiktā kārtībā;

16.4. pārvietošanās pa ceļu Košrags – Dūmele (Apakšceļš);

16.5. regulējamā režīma zonas apmeklēšana, savvaļas sēņu un ogu iegūšana no 1.augusta līdz 31.janvārim;

16.6. mežacūku *Sus scrofa* medības no 1.augusta līdz 31.janvārim;

16.7. medībās ievainotu dzīvnieku izsekošana un nomedīšana, iepriekš mutiski saskaņojot ar Dabas aizsardzības pārvaldi;

16.8. ar Dabas aizsardzības pārvaldes rakstisku atļauju:

16.8.1. zinātniskās pētniecības darbi, monitorings un meža inventarizācija;

16.8.2. ekosistēmu, īpaši aizsargājamo sugu dzīvotņu un īpaši aizsargājamo biotopu aizsardzībai, saglabāšanai vai atjaunošanai nepieciešamo pasākumu īstenošana;

16.8.3. publiski pieejamu dabas tūrisma un izziņas infrastruktūras objektu, kas paredzēti dabas aizsardzības plānā, ierīkošana;

16.8.4. regulējamā režīma zonas apmeklēšana Dabas aizsardzības pārvaldes, zinātniski pētniecisko un augstāko izglītības iestāžu organizēto dabas izglītības pasākumu ietvaros;

16.8.5. medības, izņemot šo noteikumu 16.6.apakšpunktā minētajā gadījumā, vai nemedījamo sugu dzīvnieku skaita regulēšana, lai nepieļautu epizootiju izplatīšanos, kā arī, ja dzīvnieku populāciju blīvums regulējamā režīma zonas teritorijā pārsniedz ekosistēmu dabisko ietilpību, izraisot īpaši aizsargājamo biotopu vai īpaši aizsargājamo sugu dzīvotņu degradāciju, ģeomorfoloģisko veidojumu eroziju un degradāciju, hidroloģiskā režīma izmaiņas, savvaļas augu un dzīvnieku populāciju skaitlisku samazināšanos, kas rada draudus minēto populāciju turpmākajai eksistencei.

**5. Dabas lieguma zona**

17. Dabas lieguma zonā aizliegts:

17.1. pārvietoties ar mehāniskiem transportlīdzekļiem, tai skaitā automašīnām, traktortehniku, motocikliem, tricikliem, kvadricikliem, mopēdiem un sniega motocikliem ārpus ceļiem un dabiskām brauktuvēm, kā arī pa pludmali, kāpām un purviem, izņemot, ja pārvietošanās ir saistīta ar šo teritoriju apsaimniekošanu, uzraudzību vai valsts aizsardzības uzdevumu veikšanu, vai glābšanas un meklēšanas darbiem. Pārvietošanās pašpatēriņa un rūpnieciskās zvejas vajadzībām atļauta pēc Dabas aizsardzības pārvaldes rakstiskas atļaujas saņemšanas;

17.2. pārvietoties ar zirgiem, zirgu pajūgiem un velosipēdiem ārpus ceļiem un dabiskām brauktuvēm, kā arī pa kāpām, izņemot ar velosipēdiem pa pludmali, kā arī, ja pārvietošanās notiek pa maršrutiem atbilstoši maršruta izveidošanas mērķim, kuru izveidošanai ir saņemta Dabas aizsardzības pārvaldes rakstiska atļauja, vai pārvietošanās ir saistīta ar šo teritoriju apsaimniekošanu, uzraudzību vai valsts aizsardzības uzdevumu veikšanu, vai glābšanas un meklēšanas darbiem;

17.3. nosusināt purvus, mežaudzes slapjās minerālaugsnēs un slapjās kūdras augsnēs;

17.4. bojāt vai iznīcināt (arī uzarot, kultivējot, uzvedot melnzemi, ieaudzējot mežu) meža pļavas un lauces, izņemot šo noteikumu 17.9.apakšpunktā minētajos gadījumos;

17.5. veikt darbības, kuru rezultātā tiek mainīta ezeru, upju, vecupju un strautu krasta līnija un gultne, izņemot upju dabiskā tecējuma vai ūdenstecēm un ūdenstilpēm piegulošo teritoriju hidroloģiskā režīma atjaunošanai pēc Dabas aizsardzības pārvaldes rakstiskas atļaujas saņemšanas;

17.6. rīkot autosacensības, motosacensības, velosacensības, orientēšanas sacensības un cita veida sporta un piedzīvojumu sacensības brīvā dabā, rallijus, treniņbraucienus un izmēģinājuma braucienus, kā arī ārpus telpām Nacionālo bruņoto spēku, civilās aizsardzības un zemessargu mācības, izņemot pa pašvaldības autoceļiem;

17.7. iegūt derīgos izrakteņus, izņemot pazemes ūdens ieguvi personiskām vajadzībām;

17.8. veikt darbības, kas veicina augsnes erozijas attīstību, izņemot augsnes sagatavošanu lauksaimniecības vajadzībām;

17.9. veikt darbības, kuru rezultātā tiek mainīta zemes lietošanas kategorija, izņemot dabiski apmežojušās vai dabiski applūdušas zemes lietošanas kategorijas maiņu uz dabā konstatēto zemes lietošanas kategoriju, kā arī ar Dabas aizsardzības pārvaldes rakstisku atļauju:

17.9.1. īpaši aizsargājamo sugu dzīvotņu un īpaši aizsargājamo biotopu atjaunošanai, aizsardzībai un saglabāšanai;

17.9.2. publiski pieejamu dabas tūrisma un izziņas infrastruktūras objektu ierīkošanai;

17.9.3. ceļu, inženierkomunikāciju un citu inženierbūvju atjaunošanai un pārbūvei, ja tiek mainīts trases platums vai novietojums;

17.10. būvēt hidrotehniskas būves un ierīkot meliorācijas sistēmas, veikt to atjaunošanu un pārbūvi, izņemot ar Dabas aizsardzības pārvaldes rakstisku atļauju:

17.10.1. īpaši aizsargājamo sugu dzīvotņu un īpaši aizsargājamo biotopu atjaunošanai, aizsardzībai un saglabāšanai;

17.10.2. upju dabiskā tecējuma, ūdenstecēm un ūdenstilpēm piegulošo teritoriju hidroloģiskā režīma atjaunošanai;

17.10.3. zivju migrācijas ceļu atjaunošanai;

17.10.4. esošo meža ceļu uzturēšanai;

17.10.5. lai novērstu teritoriju applūšanu ārpus dabas lieguma zonas vai līdz šim neapplūdušu teritoriju applūšanu dabas lieguma zonas teritorijā;

17.11. ierīkot lauksaimniecības dzīvnieku – ierobežotā platībā turētu savvaļas sugu dzīvnieku – audzētavas, kā arī iežogotas platības savvaļas sugu dzīvnieku turēšanai nebrīvē, izņemot pagalmos un dārzos;

17.12. lai nodrošinātu īpaši aizsargājamo augu sugu un īpaši aizsargājamo biotopu aizsardzību, – lasīt dzērvenes Pēterezera vigā no 10.oktobra līdz 20.septembrim;

17.13. norobežot ar žogiem meža zemes;

17.14. atrakt dzīvnieku alas (arī veicot medības), izņemot bebru *Castor fiber* alas;

17.15. bez Dabas aizsardzības pārvaldes rakstiskas atļaujas:

17.15.1. organizēt brīvā dabā publiskus pasākumus, kā arī nometnes, kurās piedalās vairāk par 60 cilvēkiem, izņemot pasākumus un nometnes, kas tiek organizētas šim nolūkam paredzētās un speciāli ierīkotās vietās;

17.15.2. ierīkot publiski pieejamus dabas tūrisma un izziņas infrastruktūras objektus;

17.15.3. veikt ceļu, inženierkomunikāciju un citu inženierbūvju atjaunošanu un pārbūvi, ja tiek mainīts trases platums un novietojums.

18. Dabas lieguma zonā meža zemēs aizliegts:

18.1.veikt mežsaimniecisko darbību no 1.marta līdz 31.augustam, izņemot:

18.1.1. meža nekoksnes vērtību ieguvi;

18.1.2. bīstamo koku ciršanu un novākšanu, kokus atstājot mežaudzē;

18.1.3. meža ugunsdrošības un ugunsdzēsības pasākumus;

18.1.4. meža atjaunošanu ar rokas darbarīkiem;

18.1.5. ar Dabas aizsardzības pārvaldes rakstisku atļauju gadījumos, kad meteoroloģisko apstākļu dēļ putnu ligzdošana nav sākusies;

18.2. cirst kokus galvenajā cirtē un rekonstruktīvajā cirtē;

18.3. cirst kokus kopšanas cirtē, ja valdaudzes vecums pārsniedz:

18.3.1. priežu un ozolu audzēm – 60 gadu;

18.3.2. egļu, bērzu, melnalkšņu, ošu un liepu audzēm – 50 gadu;

18.3.3. apšu audzēm – 30 gadu;

18.4. cirst sausus kokus un izvākt nokritušus kokus, kritalas vai to daļas, kuru diametrs resnākajā vietā pārsniedz 25 centimetrus, izņemot bīstamo koku ciršanu un novākšanu, kokus atstājot mežaudzē;

18.5. atzarot augošus kokus mežaudzēs, izņemot koku atzarošanu skatu punktu ierīkošanai un uzturēšanai, elektropārvades un citu lineāro komunikāciju uzturēšanai, kā arī satiksmes drošībai uz ceļiem;

18.6. atjaunot mežu stādot vai sējot.

19. Dabas lieguma zonā, cērtot kokus kopšanas cirtē, saglabā:

19.1. rēķinot uz cirsmas hektāru, vismaz 15 augtspējīgus vecākos un lielāko izmēru kokus (ekoloģiskos kokus), vispirms saglabājot šo noteikumu 9.13.apakšpunktā minētos kokus un resnākos kokus (koki, kuru caurmērs lielāks par valdošās koku sugas koku vidējo caurmēru), kā arī kokus ar lieliem un resniem zariem, dobumainus kokus, kokus ar deguma rētām un priedes ar sasveķojuma pazīmēm;

19.2. sausseržus un kadiķus;

19.3. pameža un paaugas grupas 10 metru rādiusā ap lapsu *Vulpes vulpes* un āpšu *Meles meles* alām.

20. Dabas lieguma zonā sanitārā cirte atļauta tikai, ja slimību inficētie, kaitēkļu invadētie vai citādi bojātie koki rada masveidīgas kaitēkļu savairošanās draudus un var izraisīt mežaudžu bojāeju ārpus dabas lieguma zonas un ir saņemts Valsts meža dienesta sanitārais atzinums. Veicot cirti, saglabā visus augtspējīgos kokus.

21. Dabas lieguma zonā uz mežaudzēm, kurās vējgāzes, vējlauzes, slimību infekcijas vai kaitēkļu invāzijas dēļ mežaudzes šķērslaukums kļuvis mazāks par kritisko šķērslaukumu un vēja gāztie, bojātie, sausie stāvošie koki un kritalas netiek izvākti, neattiecina meža atjaunošanas un jaunaudžu kopšanas prasības.

22. Dabas lieguma zonā atļauts medīt:

22.1. aļņus *Alces alces* unstaltbriežus *Cervus elaphus* no 1.oktobra;

22.2. stirnas *Capreolus capreolus* no 1.jūlija;

22.3. mežacūkas *Sus scrofa*;

22.4. lapsas *Vulpes vulpes*, bebrus *Castor fiber* un meža caunas *Martes martes*;

22.5. medības regulējošajos normatīvajos aktos noteiktās Latvijas faunai neraksturīgās vai invazīvās sugas;

22.6. klaiņojošus suņus un kaķus;

22.7. ar Dabas aizsardzības pārvaldes rakstisku atļauju medības, izņemot šo noteikumu 22.1.-22.6.apakšpunktā minētajos gadījumos, vai nemedījamo sugu dzīvnieku skaita regulēšana, lai nepieļautu epizootiju izplatīšanos, kā arī, ja dzīvnieku populāciju blīvums dabas lieguma zonas teritorijā pārsniedz ekosistēmu dabisko ietilpību, izraisot īpaši aizsargājamo biotopu vai īpaši aizsargājamo sugu dzīvotņu degradāciju, ģeomorfoloģisko veidojumu eroziju un degradāciju, hidroloģiskā režīma izmaiņas, savvaļas augu un dzīvnieku populāciju skaitlisku samazināšanos, kas rada draudus minēto populāciju turpmākajai eksistencei.

23. Dabas lieguma zonā medībās atļauts izmantot vienlaicīgi ne vairāk kā divus medību suņus.

24. Dabas lieguma zonā zemes vienību sadalīšana atļauta tikai gadījumos, ja katras atsevišķās zemes vienības platība pēc sadalīšanas nav mazāka par 10 hektāriem. Šis nosacījums neattiecas uz:

24.1. zemes vienībām, kas tiek atdalītas infrastruktūras un inženierkomunikāciju būvniecībai vai uzturēšanai, un kuru apbūves nosacījumus nosaka vietējās pašvaldības teritorijas plānojumā;

24.2. gadījumiem, kad no īpašuma tiek atdalīta zemes vienība ar dzīvojamām un saimniecības ēkām, pagalmu un zemi, kas nepieciešama saimniecības uzturēšanai. Šādos gadījumos uz jaunveidojamās zemes vienības, uz kuras neatrodas ēkas, jaunu ēku būvniecība nav pieļaujama.

**6. Ainavu aizsardzības zona**

25. Ainavu aizsardzības zonā aizliegts:

25.1. pārvietoties ar mehāniskiem transportlīdzekļiem, tai skaitā automašīnām, traktortehniku, motocikliem, tricikliem, kvadricikliem, mopēdiem un sniega motocikliem ārpus ceļiem un dabiskām brauktuvēm, kā arī pa pludmali, kāpām un purviem, izņemot, ja pārvietošanās ir saistīta ar šo teritoriju apsaimniekošanu, uzraudzību vai valsts aizsardzības uzdevumu veikšanu, vai glābšanas un meklēšanas darbiem. Pārvietošanās pašpatēriņa un rūpnieciskās zvejas vajadzībām atļauta pēc Dabas aizsardzības pārvaldes rakstiskas atļaujas saņemšanas;

25.2. pārvietoties ar zirgiem, zirgu pajūgiem un velosipēdiem ārpus ceļiem un dabiskām brauktuvēm, kā arī pa kāpām, izņemot ar velosipēdiem pa pludmali, kā arī, ja pārvietošanās notiek pa maršrutiem atbilstoši maršruta izveidošanas mērķim, kuru izveidošanai ir saņemta Dabas aizsardzības pārvaldes rakstiska atļauja, vai pārvietošanās ir saistīta ar šo teritoriju apsaimniekošanu, uzraudzību vai valsts aizsardzības uzdevumu veikšanu, vai glābšanas un meklēšanas darbiem;

25.3. lai nodrošinātu īpaši aizsargājamo abinieku sugu aizsardzību, – pārvietoties ar transportlīdzekļiem, izņemot ar velosipēdiem, pa pludmali posmā no Ušu laivu pievešanas ceļa līdz Ēvažu laivu pievešanas ceļam no 1. maija līdz 31. jūlijam;

25.4. bojāt vai iznīcināt (arī uzarot, kultivējot, uzvedot melnzemi, ieaudzējot mežu) meža pļavas un lauces, izņemot šo noteikumu 25.9.4.apakšpunktā minētajos gadījumos;

25.5. norobežot ar žogiem meža zemes, izņemot jaunaudžu saglabāšanai;

25.6. veikt darbības, kuru rezultātā tiek mainīta zemes lietošanas kategorija, un pieļaut dabisko apmežošanos Vaides pļavās un Purlejā šo noteikumu 2. pielikumā minētajās teritorijās;

25.7. ierīkot lauksaimniecības dzīvnieku – ierobežotā platībā turētu savvaļas sugu dzīvnieku – audzētavas, kā arī iežogotas platības savvaļas sugu dzīvnieku turēšanai nebrīvē, izņemot pagalmos un dārzos;

25.8. lai nodrošinātu Ziemeļkurzemes raksturīgās kultūrvides aizsardzību, – veikt darbības, kas būtiski pārveido ainavu un tās elementus, izmaina kultūrvēsturiskās vides (tai skaitā piekrastes ciemu tradicionālās apbūves) īpatnības un reģionam raksturīgos ainavu elementus;

25.9. bez Dabas aizsardzības pārvaldes rakstiskas atļaujas:

25.9.1. organizēt brīvā dabā publiskus pasākumus, kā arī nometnes, kurās piedalās vairāk par 100 cilvēkiem, izņemot pasākumus un nometnes, kas tiek organizētas šim nolūkam paredzētās un speciāli ierīkotās vietās;

25.9.2. rīkot autosacensības, motosacensības, velosacensības, orientēšanas sacensības un cita veida sporta un piedzīvojumu sacensības brīvā dabā, rallijus, treniņbraucienus un izmēģinājuma braucienus, kā arī ārpus telpām Nacionālo bruņoto spēku, civilās aizsardzības un zemessargu mācības, izņemot pa pašvaldības autoceļiem;

25.9.3. ierīkot publiski pieejamus dabas tūrisma un izziņas infrastruktūras objektus;

25.9.4. veikt darbības, kuru rezultātā tiek mainīta zemes lietošanas kategorija platībā, kas lielāka par 25 kvadrātmetriem. Šādā gadījumā darbības pieteicējs iesniegumam pievieno sugu un biotopu aizsardzības jomā sertificēta eksperta atzinumu;

25.9.5. veikt ceļu, inženierkomunikāciju un citu inženierbūvju atjaunošanu un pārbūvi, ja tiek mainīts trases platums un novietojums;

25.9.6. veikt hidrotehnisko būvju un meliorācijas sistēmu būvniecību, atjaunošanu un pārbūvi (arī esošo grāvju padziļināšanu un paplašināšanu);

25.9.7. izveidot jaunas mākslīgās ūdenstilpes un paplašināt esošās;

25.9.8. regulēt ūdensteču ietekas jūrā.

26. Ainavu aizsardzības zonā meža zemēs aizliegts:

26.1. veikt mežsaimniecisko darbību no 1.marta līdz 31.augustam, izņemot:

26.1.1. meža nekoksnes vērtību ieguvi;

26.1.2. bīstamo koku ciršanu un novākšanu, kokus atstājot mežaudzē;

26.1.3. meža ugunsdrošības un ugunsdzēsības pasākumus;

26.1.4. meža atjaunošanu ar rokas darbarīkiem;

26.1.5. ar Dabas aizsardzības pārvaldes rakstisku atļauju gadījumos, kad meteoroloģisko apstākļu dēļ putnu ligzdošana nav sākusies;

26.2. cirst kokus galvenajā cirtē īpaši aizsargājamos meža biotopos;

26.3. cirst kokus kailcirtē un rekonstruktīvajā cirtē;

26.4. cirst kokus kopšanas cirtē, ja valdaudzes vecums pārsniedz:

26.4.1. priežu un ozolu audzēm – 100 gadu;

26.4.2. egļu, ošu un liepu audzēm – 80 gadu;

26.4.3. bērzu un melnalkšņu audzēm – 70 gadu;

26.5. cirst sausus kokus un izvākt kritušus kokus, kritalas vai to daļas, kuru diametrs resnākajā vietā pārsniedz 25 centimetrus, izņemot bīstamo koku ciršanu un novākšanu, kokus atstājot mežaudzē, kā arī ciemu robežās.

27. Ainavu aizsardzības zonā, cērtot kokus galvenajā un kopšanas cirtē, saglabā:

27.1. rēķinot uz cirsmas hektāru, vismaz 15 augtspējīgus vecākos un lielāko izmēru kokus (ekoloģiskos kokus), vispirms saglabājot šo noteikumu 9.13.apakšpunktā minētos kokus un resnākos kokus (koki, kuru caurmērs lielāks par valdošās koku sugas koku vidējo caurmēru), kā arī kokus ar lieliem un resniem zariem, dobumainus kokus, kokus ar deguma rētām un priedes ar sasveķojuma pazīmēm;

27.2. sausseržus un kadiķus;

27.3. pameža un paaugas grupas 10 metru rādiusā ap lapsu *Vulpes vulpes* un āpšu *Meles meles* alām.

28. Ainavu aizsardzības zonā atļauts medīt:

28.1. aļņus *Alces alces*, staltbriežus *Cervus elaphus*, stirnas *Capreolus capreolus* un mežacūkas *Sus scrofa*;

28.2. vilkus *Canis lupus* un lūšus *Lynx lynx* – epizootiju uzliesmojuma vai draudu gadījumā vai ja tie nodara nozīmīgu kaitējumu lauksaimniecības dzīvniekiem arī pēc aizsardzības pasākumu veikšanas un savvaļas sugu dzīvniekiem. Šādā gadījumā Valsts meža dienests medību atļauju izsniedz pēc Dabas aizsardzības pārvaldes pozitīva atzinuma saņemšanas. Dabas aizsardzības pārvalde atzinumu sniedz 10 darbdienu laikā pēc Valsts meža dienesta pieprasījuma saņemšanas;

28.3. lapsas *Vulpes vulpes*, bebrus *Castor fiber* un meža caunas *Martes martes*;

28.4. medības regulējošajos normatīvajos aktos noteiktās Latvijas faunai neraksturīgās vai invazīvās sugas;

28.5. klaiņojošus suņus un kaķus.

29. Ainavu aizsardzības zonā medībās atļauts izmantot vienlaicīgi ne vairāk kā divus medību suņus.

30. Ainavu aizsardzības zonā zemes vienību sadalīšana atļauta tikai gadījumos, ja katras atsevišķās zemes vienības platība pēc sadalīšanas nav mazāka par 2 hektāriem, šis nosacījums neattiecas uz:

30.1. zemes vienībām, kas tiek atdalītas infrastruktūras un inženierkomunikāciju būvniecībai vai uzturēšanai, un kuru apbūves nosacījumus nosaka vietējās pašvaldības teritorijas plānojumā;

30.2. gadījumiem, kad no īpašuma tiek atdalīta zemes vienība ar dzīvojamām un saimniecības ēkām, pagalmu un zemi, kas nepieciešama saimniecības uzturēšanai. Šādos gadījumos uz jaunveidojamās zemes vienības, uz kuras neatrodas ēkas, jaunu ēku būvniecība nav pieļaujama.

31. Lai nodrošinātu Ziemeļkurzemes raksturīgās kultūrvides un piekrastes tradicionālās apbūves saglabāšanu, ainavu aizsardzības zonā vietējās pašvaldības teritorijas plānojumā un apbūves noteikumos ietver prasības būvniecībai.

**7. Neitrālā zona**

32. Neitrālajā zonā aizliegts:

32.1. cirst kokus kopšanas cirtē, ja valdaudzes vecums pārsniedz:

32.1.1. priežu un ozolu audzēm – 100 gadu;

32.1.2. egļu, ošu un liepu audzēm – 80 gadu;

32.1.3. bērzu un melnalkšņu audzēm – 70 gadu;

32.2. lai saglabātu īpaši aizsargājamos zālāju biotopus, – bez Dabas aizsardzības pārvaldes rakstiskas atļaujas veikt darbības, kuru rezultātā tiek mainīta lauksaimniecībā izmantojamās zemes lietošanas kategorija platībā, kas lielāka par 25 kvadrātmetriem pēc sugu un biotopu aizsardzības jomā sertificēta eksperta atzinuma. Šādā gadījumā darbības pieteicējs iesniegumam pievieno sugu un biotopu aizsardzības jomā sertificēta eksperta atzinumu;

32.3. lai nodrošinātu Ziemeļkurzemes piekrastes ainavu aizsardzību, – veikt darbības, kas būtiski pārveido ainavu un tās elementus, izmaina kultūrvēsturiskās vides (tai skaitā piekrastes ciemu tradicionālās apbūves) īpatnības un reģionam raksturīgos ainavu elementus.

33. Lai nodrošinātu Ziemeļkurzemes piekrastes tradicionālās apbūves saglabāšanu, neitrālajā zonā vietējās pašvaldības teritorijas plānojumā un apbūves noteikumos ietver prasības būvniecībai.

**8. Dabas pieminekļi**

34. Nacionālā parka teritorijā ir šādi dabas pieminekļi:

34.1. aizsargājamie ģeoloģiskie un ģeomorfoloģiskie dabas pieminekļi, tai skaitā dižakmeņi (laukakmeņi, kuru virszemes tilpums ir 10 kubikmetri un vairāk) un 10 metru plata josla ap tiem (mērot no dižakmens ārējās malas);

34.2. aizsargājamie koki – vietējo un citzemju sugu dižkoki (koki, kuru apkārtmērs 1,3 metru augstumā virs koka sakņu kakla vai augstums nav mazāks par šo noteikumu 3. pielikumā noteiktajiem izmēriem, tai skaitā sausi koki un koku stumbeņi) un teritorija ap kokiem vainagu projekcijas platībā, kā arī 10 metru plata josla no tās (mērot no aizsargājamā koka vainaga projekcijas ārējās malas).

35. Dabas pieminekļa teritorijā aizliegts:

35.1. veikt darbības, kuru dēļ tiek bojāts vai iznīcināts dabas piemineklis vai mazināta tā dabiskā estētiskā, ekoloģiskā un kultūrvēsturiskā vērtība;

35.2. iegūt derīgos izrakteņus, izņemot pazemes ūdens ieguvi personiskām vajadzībām;

35.3. veikt darbības, kuru rezultātā tiek mainīta zemes lietošanas kategorija;

35.4. bez Dabas aizsardzības pārvaldes rakstiskas atļaujas:

35.4.1. veikt darbības, kas izraisa pazemes ūdeņu, gruntsūdeņu un virszemes ūdeņu līmeņa maiņu;

35.4.2. ierīkot publiski pieejamus dabas tūrisma un izziņas infrastruktūras objektus.

**8.1. Aizsargājamie ģeoloģiskie un ģeomorfoloģiskie dabas pieminekļi**

36. Aizsargājamā ģeoloģiskā un ģeomorfoloģiskā dabas pieminekļa teritorijā aizliegts:

36.1. rakstīt, zīmēt un gravēt uz dabas pieminekļa un to pārvietot;

36.2. alās kurināt ugunskurus un ienest jebkādus degošus priekšmetus, kas rada dūmus vai siltumu;

36.3. veikt pazemes būvju būvniecību;

36.4. rīkot nodarbības un sacensības klinšu kāpšanā;

36.5. cirst koku galvenajā cirtē.

**8.2. Aizsargājamie koki**

37. Aizsargājamā koka teritorijā aizliegts:

37.1. veikt darbības, kas var negatīvi ietekmēt aizsargājamā koka augšanu un dabisko attīstību. Ja aizsargājamais koks atrodas apdzīvotā vietā, ir pieļaujama infrastruktūras vai inženierkomunikāciju izbūve vai atjaunošana, kā arī ēku pārbūve;

37.2. novietot lietas (piemēram, būvmateriālus vai malku), kas aizsedz skatu uz koku, ierobežo piekļuvi tam vai mazina tā estētisko vērtību;

37.3. mainīt vides apstākļus – ūdens režīmu un koka barošanās režīmu;

37.4. iznīcināt dabisko zemsedzi.

38. Ja aizsargājamo koku nomāc vai apēno jaunāki koki un krūmi, saskaņā ar normatīvajiem aktiem, kas regulē koku ciršanu meža zemēs vai ārpus tām, atļauta to izciršana kopšanas vai citā cirtē aizsargājamā koka vainaga projekcijā un tai piegulošā zonā, izveidojot no kokiem brīvu 10 metru platu joslu (mērot no aizsargājamā koka vainaga projekcijas līdz apkārtējo koku vainagu projekcijām).

39. Ja aizsargājamais koks ir nolūzis vai nozāģēts, koka stumbrs un zari, kuru diametrs ir lielāks par 50 centimetriem, meža zemēs ir saglabājami koka augšanas vietā vai tuvākajā apkārtnē.

40. Aizsargājamā koka nociršana (novākšana) pieļaujama tikai gadījumos, ja tas kļuvis bīstams un nav citu iespēju novērst bīstamības situāciju (apzāģēt zarus, izveidot atbalstus), pēc kokkopja (aborista) pozitīva rakstiska atzinuma, kura nepieciešamību nosaka Dabas aizsardzības pārvalde, un Dabas aizsardzības pārvaldes rakstiskas atļaujas.

**9. Meža apsaimniekošanas plāna saturs, izstrādes un apstiprināšanas kārtība**

**9.1. Meža apsaimniekošanas plāna izstrādes vispārīgās prasības**

41. Meža apsaimniekošanas plānu šajos noteikumos noteiktā kārtībā izstrādā, lai nacionālā parka teritorijā veiktu koksnes resursu ieguvi, izņemot:

41.1. neitrālajā zonā ietilpstošam mežam;

41.2. nekustamo īpašumu robežstigu, meža kvartālstigu un ekspluatācijas aizsargjoslu izveidošanai un uzturēšanai;

41.3. bīstamo koku ciršanai un novākšanai, kā arī sauso un vēja gāzto koku ciršanai;

41.4. koku ciršanai ugunsdzēsības un ugunsdrošības pasākumu ietvaros un ārkārtējās situācijās;

41.5. tādu koku ciršanai, kuru celma caurmērs ir mazāks par 12 centimetriem;

41.6. lai veiktu īpaši aizsargājamo biotopu un īpaši aizsargājamo sugu dzīvotņu aizsardzībai un saglabāšanai nepieciešamās darbības.

42. Meža apsaimniekošanas plānu izstrādā meža īpašumam vai zemes vienībai, pamatojoties uz aktuāliem meža inventarizācijas datiem, kā arī uz īpaši aizsargājamo sugu, īpaši aizsargājamo biotopu un dabas pieminekļu (turpmāk – dabas vērtības) inventarizācijas datiem.

43. Dabas vērtību inventarizāciju veic meža biotopu jomā sertificēts eksperts (turpmāk – eksperts), kas sagatavo atzinumu un kartoshēmu atbilstoši normatīvajiem aktiem par sugu un biotopu aizsardzības jomas ekspertu atzinuma saturu (turpmāk – atzinums). Atzinumā norāda dabas vērtību aizsardzības un apsaimniekošanas pasākumus.

44. Dabas vērtību inventarizāciju veic no 1.maija līdz 1.oktobrim.

45. Meža apsaimniekošanas pasākumus plāno pa nogabaliem, ievērojot eksperta atzinumā norādītos ieteikumus dabas vērtību aizsardzībai un apsaimniekošanai un normatīvajos aktos noteiktās prasības.

46. Meža apsaimniekošanas plānā iekļauj meža apsaimniekošanas pasākumus un dabas vērtību aizsardzības un apsaimniekošanas pasākumus, kas norādīti eksperta atzinumā.

47. Ja pēc dabas vērtību inventarizācijas nepieciešama nogabalu platības vai konfigurācijas maiņa meža inventarizācijas starpinventarizācijas periodā, atbilstoši normatīvajiem aktiem par meža inventarizāciju izdara grozījumus Meža valsts reģistrā vai veic atkārtotu meža inventarizāciju. Ja dabas vērtību teritorija ir mazāka par minimālo nogabala platību, kas izdalāma atbilstoši normatīvajiem aktiem par meža inventarizāciju, nogabalam pievieno attiecīgu atzīmi par dabas vērtību esību mežaudzē.

48. Dabas aizsardzības pārvalde pēc meža īpašnieka vai tiesiskā valdītāja, vai meža īpašnieka vai tiesiskā valdītāja norādītā eksperta rakstiska pieprasījuma bez maksas sniedz šādu informāciju par meža īpašumu vai zemes vienību, kurai izstrādājams meža apsaimniekošanas plāns (ja šī informācija nav pieejama Dabas datu pārvaldības sistēmā):

48.1. nacionālā parka funkcionālo zonu robežas;

48.2. mikroliegumu un to buferzonu robežas;

48.3. informācija par īpaši aizsargājamām sugām, to dzīvotnēm, īpaši aizsargājamiem biotopiem un dabas pieminekļiem.

49. Meža apsaimniekošanas plāns ir derīgs 10 gadus.

50. Atkārtoti izstrādājot meža apsaimniekošanas plānu, nogabalos, kuros plāno veikt meža apsaimniekošanu un izmantošanu, veic atkārtotu dabas vērtību inventarizāciju.

51. Meža apsaimniekošanas plāns ir ierobežotas pieejamības informācija.

**9.2. Meža apsaimniekošanas plāna saturs**

52. Meža apsaimniekošanas plāna titullapu noformē atbilstoši šo noteikumu 4. pielikumam, titullapas augšējā labajā stūrī paredzot vietu Dabas aizsardzības pārvaldes apstiprinājumam (spiedoga atzīmei).

53. Meža apsaimniekošanas plānā ietver šādu informāciju:

53.1. satura rādītājs (norāda nodaļas un pielikumus);

53.2. I nodaļa "Zemes vienības vispārējs raksturojums":

53.2.1. zemes vienības atrašanās vieta (adrese) un reljefa raksturojums;

53.2.2. nacionālā parka funkcionālā zona;

53.2.3. vispārīgs meža raksturojums;

53.2.4. vispārīgs dabas vērtību apraksts, to nozīmība atbilstoši eksperta atzinumā sniegtajam vērtējumam;

53.2.5. iepriekšējā plānošanas periodā veiktie meža apsaimniekošanas, kā arī sugu un biotopu aizsardzības un apsaimniekošanas pasākumi;

53.3. II nodaļa "Dabas vērtību inventarizācijas dati un plānotie meža apsaimniekošanas pasākumi";

53.4. dabas vērtību karte;

53.5. pielikumi.

54. Dabas vērtību karti sagatavo mērogā, ne mazākā kā 1:10 000, uz ortofotokartes pamatnes (no pēdējā vai iepriekšējā Latvijas aerofotografēšanas cikla meža apsaimniekošanas plāna izstrādāšanas brīdī) Latvijas ģeodēzisko koordinātu sistēmā LKS-92 TM, novietotu atbilstoši zemes vienības robežu attēlojumam Nekustamā īpašuma valsts kadastra informācijas sistēmas kadastra kartē. Dabas vērtību kartē norāda nekustamā īpašuma nosaukumu, adresi un zemes vienības kadastra apzīmējumu, kartes nosaukumu, mērogu, ortofotoainas uzņemšanas gadu un ortofotokartes numuru, apzīmējumus.

55. Dabas vērtību kartē norāda šādus objektus:

55.1. īpaši aizsargājamo sugu dzīvotnes un īpaši aizsargājamie biotopi;

55.2. dabas pieminekļi un citas eksperta atzinumā norādītās dabas vērtības;

55.3. mikroliegumu un to buferzonu robežas;

55.4. citas teritorijas, kurās ar normatīvajiem aktiem noteikti mežsaimnieciskās darbības ierobežojumi, tai skaitā bioloģiski nozīmīgi meža struktūras elementi, vides un dabas resursu aizsargjoslas, pašvaldības teritorijas plānojumā noteiktās ainaviski vērtīgās teritorijas un mežaparki;

55.5. nacionālā parka funkcionālo zonu robežas.

56. Dabas aizsardzības pārvalde nosaka un savā tīmekļa vietnē publisko dabas vērtību inventarizācijas datu un plānoto meža apsaimniekošanas pasākumu iesniedzamās datnes struktūru un formātu, kā arī dabas vērtību kartes datnes sagatavošanai izmantojamos klasifikatorus, apzīmējumus un datnes formātu.

57. Pielikumā pievieno eksperta atzinumu, meža inventarizācijas datus, kā arī citu informāciju, ko uzskata par nepieciešamu.

**9.3. Meža apsaimniekošanas plāna apstiprināšana**

58. Meža apsaimniekošanas plānu meža īpašnieks vai tiesiskais valdītājs iesniedz Dabas aizsardzības pārvaldē izdrukas veidā divos eksemplāros vai elektroniska dokumenta veidā (ievērojot normatīvajos aktos noteikto elektronisko dokumentu izstrādāšanas un noformēšanas kārtību) un datnes veidā atbilstoši Dabas aizsardzības pārvaldes tīmekļa vietnē publiskotajai datnes struktūrai, formātam, apzīmējumiem un klasifikatoriem.

59. Dabas aizsardzības pārvalde dabas vērtību inventarizācijas datus dabā pārbauda bezsniega apstākļos.

60. Dabas aizsardzības pārvalde pieņem lēmumu:

60.1. par meža apsaimniekošanas plāna apstiprināšanu;

60.2. par meža apsaimniekošanas plāna apstiprināšanas termiņa pagarināšanu, ņemot vērā šo noteikumu 59.punktā minēto termiņu dabas vērtību inventarizācijas datu pārbaudei dabā. Ja meža apsaimniekošanas plāns Dabas aizsardzības pārvaldē iesniegts laikā, kad nav iespējams veikt pārbaudi dabā, meža apsaimniekošanas plāna apstiprināšanas termiņu var pagarināt uz laiku, ilgāku par četriem mēnešiem no meža apsaimniekošanas plāna saņemšanas dienas, bet ne ilgāk kā līdz 1.jūnijam;

60.3. par meža apsaimniekošanas plāna neapstiprināšanu.

61. Meža apsaimniekošanas plānu neapstiprina, ja:

61.1. meža apsaimniekošanas plāna izstrāde un saturs neatbilst normatīvajos aktos un šajos noteikumos noteikm prasībām, tai skaitā Dabas aizsardzības pārvaldes tīmekļa vietnē publiskotajai datnes struktūrai, formātiem, apzīmējumiem un klasifikatoriem;

61.2. dabas vērtību inventarizācijas datos konstatēta neatbilstība situācijai dabā;

61.3. meža apsaimniekošanas plānā ietvertajā informācijā konstatēta cita veida informācijas (piemēram, zemes vienības kadastra apzīmējuma, nacionālā parka funkcionālās zonas) neatbilstība.

62. Ja meža apsaimniekošanas plāns tiek apstiprināts, to noformē atbilstoši normatīvajiem aktiem, kas regulē dokumentu apstiprinājuma noformējumu. Elektroniski iesniegtu dokumentu apstiprina, ievērojot normatīvajos aktos noteikto elektronisko dokumentu apstiprināšanas kārtību.

63. Pēc meža apsaimniekošanas plāna apstiprināšanas Dabas aizsardzības pārvalde meža apsaimniekošanas plāna vienu eksemplāru nodod meža īpašniekam vai tiesiskajam valdītājam. Elektroniski apstiprinātu meža apsaimniekošanas plānu Dabas aizsardzības pārvalde nosūta elektroniski, ievērojot normatīvajos aktos noteikto elektronisko dokumentu aprites kārtību. Dabas aizsardzības pārvalde nodrošina Valsts meža dienestam elektronisku pieeju apstiprinātajiem meža apsaimniekošanas plāniem.

**9.4. Meža apsaimniekošanas plāna grozīšana**

64. Meža apsaimniekošanas plāna grozīšanu var ierosināt meža īpašnieks vai tiesiskais valdītājs, kā arī, pamatojoties uz jauniegūto informāciju, kas ierobežo vai aizliedz veikt plānā paredzēto meža apsaimniekošanas pasākumu, – Dabas aizsardzības pārvalde vai Valsts meža dienests.

65. Meža apsaimniekošanas plāna grozījumu ierosinātājs sagatavo un iesniedz Dabas aizsardzības pārvaldē informāciju atbilstoši šo noteikumu prasībām.

66. Ja meža apsaimniekošanas plāna grozījumu ierosinātājs nav meža īpašnieks vai tiesiskais valdītājs, Dabas aizsardzības pārvalde 10 darbdienu laikā pēc meža apsaimniekošanas plāna grozījumu ierosinājuma saņemšanas nosūta meža apsaimniekošanas plāna grozījumu ierosinājumu meža īpašniekam vai tiesiskajam valdītājam. Meža īpašnieks vai tiesiskais valdītājs 10 darbdienu laikā no paziņojuma saņemšanas dienas sniedz Dabas aizsardzības pārvaldē viedokli par meža apsaimniekošanas plāna grozījumu ierosinājumu. Dabas aizsardzības pārvalde, apstiprinot meža apsaimniekošanas plāna grozījumus, izvērtē meža īpašnieka vai tiesiskā valdītāja viedokli.

67. Dabas aizsardzības pārvalde ierosinātos meža apsaimniekošanas plāna grozījumus izvērtē un apstiprina šajos noteikumos noteiktajā meža apsaimniekošanas plāna apstiprināšanas kārtībā.

68. Pēc meža apsaimniekošanas plāna grozījumu apstiprināšanas Dabas aizsardzības pārvalde meža apsaimniekošanas plāna grozījumu vienu eksemplāru nodod meža īpašniekam vai tiesiskajam valdītājam. Elektroniski apstiprinātus meža apsaimniekošanas plāna grozījumus Dabas aizsardzības pārvalde nosūta elektroniski, ievērojot normatīvajos aktos noteikto elektronisko dokumentu aprites kārtību.

69. Apstiprinātos meža apsaimniekošanas plāna grozījumus pievieno meža apsaimniekošanas plānam, un tie kļūst par meža apsaimniekošanas plāna neatņemamu sastāvdaļu.

70. Meža apsaimniekošanas plānā ietvertos meža apsaimniekošanas pasākumus meža īpašnieks vai tiesiskais valdītājs veic pēc saviem ieskatiem, ievērojot Slīteres nacionālā parka likumā, šajos noteikumos un meža apsaimniekošanu regulējošajos normatīvajos aktos noteiktās prasības.

**10. Pārejas noteikumi**

71. Šo noteikumu 31. un 33.punktā noteikto vietējās pašvaldības teritorijas plānojumā un apbūves noteikumos ietver ne vēlāk kā līdz 2017.gada 30.jūnijam.

72. Atzīt par spēku zaudējušiem Ministru kabineta 2001.gada 13.marta noteikumus Nr.116 „Slīteres nacionālā parka individuālieaizsardzības un izmantošanas noteikumi” (Latvijas Vēstnesis, 2001, 43.nr.).

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no Padomes 1979.gada 2.aprīļa direktīvas 79/409/EEC par savvaļas putnu aizsardzību un Padomes 1992.gada 21.maija direktīvas 92/43/EEK par dabisko biotopu savvaļas faunas un floras aizsardzību.


1.pielikums

Ministru kabineta

\_\_\_\_. gada \_\_\_\_\_\_\_\_\_\_\_ noteikumiem Nr. \_\_\_

**Speciālās informatīvās zīmes Slīteres nacionālā parka apzīmēšanai paraugs, tās lietošanas un izveidošanas kārtība**

1. Speciālā informatīvā zīmenacionālā parka apzīmēšanai (turpmāk – zīme) ir zaļš kvadrātveida laukums baltā ietvarā ar stilizētu ozollapas piktogrammu.



 2. Zīmes krāsas (krāsu prasības norādītas *PANTONE*, *CMYK* un *ORACAL* sistēmās) ir šādas:

2.1. kvadrātveida laukums (ozollapas piktogrammas fons) - gaiši zaļā krāsā (*PANTONE 362C* vai *C70 M0 Y100 K0*, vai *ORACAL ECONOMY 064* (*yellow green*));

2.2. ozollapas piktogramma - baltā krāsā;

2.3. ozollapas piktogrammas kontūra un ozollapas dzīslojums - tumši zaļā krāsā (*PANTONE 3425C* vai *C100 M0 Y78 K42*, vai *ORACAL ECONOMY 060* (*dark green*));

2.4. zīmes ietvars - baltā krāsā.

3. Zīmes lietošanas kārtība:

3.1. uzstādot zīmi dabā, izvēlas vienu no šādiem izmēriem:

3.1.1. 300 x 300 mm;

3.1.2. 150 x 150 mm;

3.1.3. 75 x 75 mm;

3.2. poligrāfiskajos izdevumos zīmes izmēru, saglabājot kvadrāta proporcijas, izvēlas atbilstoši lietotajam mērogam, bet ne mazāku kā 5 x 5 mm;

3.3. pārējos gadījumos, kas nav minēti šī pielikuma 3.1. un 3.2.apakšpunktā, var lietot dažādu izmēru zīmes, saglabājot kvadrāta proporcijas;

3.4. zīme nav uzstādāma uz ceļiem (arī sliežu ceļiem).

3.5. uzstādot zīmi dabā, to var papildināt ar informāciju par nacionālo parku (piemēram, nacionālā parka nosaukums un robežas, izveidošanas un aizsardzības mērķi) un tās funkcionālo zonējumu.

4. Zīmju izveidošanu (sagatavošanu) un izvietošanu nodrošina Dabas aizsardzības pārvalde sadarbībā ar attiecīgo pašvaldību.

2.pielikums

Ministru kabineta

\_\_\_\_. gada \_\_\_\_\_\_\_\_\_\_\_ noteikumiem Nr. \_\_\_

**Teritorijas, kurās aizliegts veikt darbības, kuru rezultātā tiek mainīta zemes lietošanas kategorija, un pieļaut dabisko apmežošanos**

1. Vaides pļavas

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | Nr.p.k. | Zemes vienības kadastra apzīmējums | | 1. | 8850 001 0043 | | 2. | 8850 001 0021 | | 3. | 8850 001 0024 | | 4. | 8850 001 0084 | | 5. | 8850 001 0033 | | 6. | 8850 001 0007 | | 7. | 8850 001 0019 | | 8. | 8850 001 0004 | | 9. | 8850 001 0130 | | 10. | 8850 001 0005 | | 11. | 8850 001 0032 | | 12. | 8850 001 0085 |  1. Purleja  |  |  |  |  |  |  |  |  |  |  |  |  |  | | --- | --- | --- | --- | --- | --- | --- | --- | --- | --- | --- | --- | --- | | |  |  | | --- | --- | | Nr.p.k. | Zemes vienības kadastra apzīmējums | | 1. | 8850 001 0065 | | 2. | 8850 004 0032 | | 3. | 8850 004 0003 | | 4. | 8850 004 0050 | | 5. | 8850 004 0042 | | |

Piezīmes.

Kadastra informācija norādīta saskaņā ar Nekustamā īpašuma valsts kadastra informācijas sistēmas datiem uz 2015. gada 4. jūliju.

3.pielikums

Ministru kabineta

\_\_\_\_. gada \_\_\_\_\_\_\_\_\_\_\_ noteikumiem Nr. \_\_\_

**Aizsargājamie koki – vietējo un citzemju sugu dižkoki**

**(pēc apkārtmēra vai augstuma)**

|  |  |  |  |  |  |  |  |
| --- | --- | --- | --- | --- | --- | --- | --- |
| Nr.p.k. | Latviskais nosaukums | Latīniskais nosaukums | | | Apkārtmērs 1,3 metru augstumā (metros) | | Augstums (metros) |
| **I. Vietējās sugas** | | | | | | | |
| 1. | Āra bērzs  (kārpainais bērzs) | *Betula pendula* | | | 3,0 | | 33 |
| 2. | Baltalksnis | *Alnus incana* | | | 1,6 | | 25 |
| 3. | Blīgzna (pūpolvītols) | *Salix caprea* | | | 1,9 | | 22 |
| 4. | Eiropas segliņš | *Euonymus* *europaeus* | | | 1,0 | | 6 |
| 5. | Hibrīdais alksnis | *Alnus* x *pubescens* | | | 1,5 | | 32 |
| 6. | Melnalksnis | *Alnus glutinosa* | | | 2,5 | | 30 |
| 7. | Meža bumbiere | *Pyrus pyraster* | | | 1,5 | | 13 |
| 8. | Meža ābele | *Malus sylvestris* | | | 1,5 | | 14 |
| 9. | Parastā apse | *Populus tremula* | | | 3,5 | | 35 |
| 10. | Parastā egle | *Picea abies* | | | 3,0 | | 37 |
| 11. | Parastā goba | *Ulmus glabra* | | | 4,0 | | 28 |
| 12. | Parastā ieva | *Padus avium* | | | 1,7 | | 22 |
| 13. | Parastā (ogu) īve | *Taxus baccata* | | | 0,6 | | 8 |
| 14. | Parastā kļava | *Acer platanoides* | | | 3,5 | | 27 |
| 15. | Parastā liepa | *Tilia cordata* | | | 3,5 | | 33 |
| 16. | Parastais osis | *Fraxinus excelsior* | | | 3,5 | | 34 |
| 17. | Parastais ozols | *Quercus robur* | | | 4,0 | | 32 |
| 18. | Parastais pīlādzis | *Sorbus aucuparia* | | | 1,5 | | 21 |
| 19. | Parastā priede | *Pinus sylvestris* | | | 2,5 | | 38 |
| 20. | Parastais skābardis | *Carpinus betulus* | | | 1,5 | | 20 |
| 21. | Parastā vīksna | *Ulmus laevis* | | | 4,0 | | 30 |
| 22. | Purva bērzs  (pūkainais bērzs) | *Betula pubescens* | | | 3,0 | | 32 |
| 23. | Šķetra | *Salix pentandra* | | | 1,6 | | 22 |
| 24. | Trauslais vītols | *Salix fragilis* | | | 4,0 | | – |
| 25. | Parastais kadiķis | *Juniperus communis* | | | 0,8 | | 11 |
| **II. Citzemju sugas** | | | | | | | |
| 26. | Baltais vītols | | *Salix alba* | 4,5 | | 20 | |
| 27. | Baltā robīnija | | *Robinia pseudoacacia* | 1,9 | | 20 | |
| 28. | Balzama baltegle | | *Abies balsamea* | 1,5 | | 24 | |
| 29. | Eiropas baltegle | | *Abies alba* | 2,7 | | 32 | |
| 30. | Eiropas ciedrupriede | | *Pinus cembra* | 1,6 | | 22 | |
| 31. | Eiropas lapegle | | *Larix decidua* | 3,2 | | 39 | |
| 32. | Holandes liepa | | *Tilia* x *europaea* | 2,8 | | 26 | |
| 33. | Kalnu kļava | | *Acer pseudoplatanus* | 2,2 | | 20 | |
| 34. | Lēdebūra lapegle | | *Larix ledebourii* | 3,0 | | 34 | |
| 35. | Krimas liepa | | *Tilia* x *euchlora* | 1,9 | | 20 | |
| 36. | Lauku kļava | | *Acer campestre* | 1,5 | | 18 | |
| 37. | Mandžūrijas riekstkoks | | *Juglans mandshurica* | 1,6 | | 18 | |
| 38. | Melnā priede | | *Pinus nigra* | 1,9 | | 23 | |
| 39. | Menzīsa duglāzija | | *Pseudotsuga menziesii* | 2,4 | | 30 | |
| 40. | Papele | | *Populus* spp. | 5,0 | | 35 | |
| 41. | Parastā zirgkastaņa | | *Aesculus hippocastanum* | 3,0 | | 23 | |
| 42. | Eiropas dižskābardis | | *Fagus sylvatica* | 3,8 | | 30 | |
| 43. | Pensilvānijas osis | | *Fraxinus pennsylvanica* | 2,0 | | 23 | |
| 44. | Platlapu liepa | | *Tilia platyphyllos* | 3,1 | | 27 | |
| 45. | Pelēkais riekstkoks | | *Juglans cinerea* | 2,8 | | 20 | |
| 46. | Rietumu tūja | | *Thuja occidentalis* | 1,5 | | 16 | |
| 47. | Saldais ķirsis | | *Cerasus avium* | 1,6 | | 12 | |
| 48. | Sarkanais ozols | | *Quercus rubra* | 1,9 | | 27 | |
| 49. | Sarkstošais vītols | | *Salix* x *rubens* | 3,1 | | 25 | |
| 50. | Sibīrijas baltegle | | *Abies sibirica* | 1,8 | | 30 | |
| 51. | Sibīrijas ciedrupriede | | *Pinus sibirica* | 1,9 | | 22 | |
| 52. | Sudraba kļava | | *Acer saccharinum* | 3,2 | | 26 | |
| 53. | Veimuta priede | | *Pinus strobus* | 2,7 | | 36 | |
| 54. | Vienkrāsas baltegle | | *Abies concolor* | 1,7 | | 32 | |

4. pielikums

Ministru kabineta

\_\_\_\_. gada \_\_\_\_\_\_\_\_\_\_\_ noteikumiem Nr. \_\_\_

**Meža apsaimniekošanas plāna titullapa**

**MEŽA APSAIMNIEKOŠANAS PLĀNS**

**Slīteres nacionālais parks**

\_\_\_\_\_\_\_\_\_\_\_\_\_\_\_\_\_\_\_\_\_\_

(nekustamā īpašuma nosaukums)

\_\_\_\_\_\_\_\_\_\_\_\_\_\_\_\_\_\_\_\_\_\_

(novads)

\_\_\_\_\_\_\_\_\_\_\_\_\_\_\_\_\_\_\_\_\_

(pagasts/pilsēta)

\_\_\_\_\_\_\_\_\_\_\_\_\_\_\_\_\_\_\_\_\_\_

(zemes vienības kadastra apzīmējums)

Plāns izstrādāts laikposmam

no \_\_\_\_ .gada līdz \_\_\_\_ .gadam

\_\_\_\_\_\_\_\_\_\_\_\_\_\_\_\_\_\_\_\_\_\_

(meža inventarizācijas lietas numurs)

Plāna izstrādātājs \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(nosaukums, adrese, reģistrācijas numurs)

Meža inventarizācijas veicēji, sugu un biotopu aizsardzības jomā sertificēti eksperti:

(vārds, uzvārds, sertifikāta izsniegšanas datums, numurs un derīguma termiņš)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_